**საშუალოვადიანი პროგნოზების შედარება**

# **ძირითადი მაკროეკონომიკური და ფისკალური პარამეტრები**

წინამდებარე პროგნოზი მომზადდა 2021 წლის ბიუჯეტის პროექტის შედგენის მიზნით და წარმოადგენს 2020 წლის ბიუჯეტზე თანდართული 2020-2023 წლების ქვეყნის ძირითადი მონაცემების და მიმართულებების დოკუმენტის და 2021-2024 წლის ქვეყნის ძირითადი მონაცემების და მიმართულებების დოკუმენტით წარმოდგენილ პროგნოზის განახლებულ ვარიანტს.

ახალი პროგნოზი შედარებულია გასული წლის ბიუჯეტის კანონზე თანდართულ ცხრილებთან. პროგნოზების განახლებისას განხორციელებული ცვლილებები გამოწვეულია ძირითადად 2019 წლის ბოლოს მსოფლიოში გამოჩენილი ახალი ტიპის კორონა ვირუსით, რომელმაც მნიშვნელოვნად შეცვალა მსოფლიო ეკონომიკური განვითარების ტენდენცია. 2020 წლის აპრილში საერთაშორისო სავალუტო ფონდმა განახლებულ „მსოფლიო ეკონომიკურ მიმოხილვაში“ 2020 წლის მსოფლიო ეკონომიკური ზრდის პროგნოზი -3.0, მათ შორის, განვითარებული ქვეყნების -6.1, ხოლო განვითარებადი ქვეყნების ეკონომიკური ზრდის პროგნოზები -1.0 პროცენტამდე შემცირდა. შესაბამისად, პანდემიამ და მასთან დაკავშირებულმა ეკონომიკურმა რეცესიამ გავლემა მოახდინა ბიუჯეტის როგორც საშემოსავლო, ასვე ხარჯვით ნაწილებზე.

ამასთან, უნდა აღინიშნოს, რომ პროგნოზებში გასული წლის მოსალოდნელი მაჩვენებლის ნაცვლად მოცემულია მათი ფაქტიური მნიშვნელობები, რასაც გავლენა აქვს მთელ საპროგნოზო პერიოდზე.

**ცხრ.1. ძითითადი ვარაუდები და დაშვებები**

|  | **2019** | **2020** | **2021** | **2022** | **2023** | **2024** |
| --- | --- | --- | --- | --- | --- | --- |
|  | **ფაქტ.** | **მოსალ** | **პროგნ.** | **პროგნ.** | **პროგნ.** | **პროგნ.** |
| რეალური მშპ-ს ზრდა , % |  |  |  |  |  |  |
| წინა პოგნოზი | 4.8% | 4.5% | 5.0% | 5.0% | 5.5% | - |
| ახალი პროგნოზი | 5.1% | -4.0% | 4.0% | 6.0% | 5.8% | 5.5% |
| სხვაობა | 0.3% | -8.5% | -1.0% | 1.0% | 0.3% | 5.5% |
| მშპ-ს დეფლატორის პროცენტული ცვლილება |  |  |  |  |  |  |
| წინა პოგნოზი | 5.0% | 3.5% | 3.0% | 3.0% | 3.0% | - |
| ახალი პროგნოზი | 6.6% | 4.8% | 4.2% | 3.0% | 3.0% | 3.0% |
| სხვაობა | 1.6% | 1.3% | 1.2% | 0.0% | 0.0% | 3.0% |
| საპროცენტოგანაკვეთი სესხენხე, % |  |  |  |  |  |  |
| წინა პოგნოზი | 15.0% | 14.0% | 13.0% | 12.0% | 11.0% | - |
| ახალი პროგნოზი | 15.1% | 14.1% | 13.1% | 12.1% | 11.1% | 10.1% |
| სხვაობა | 0.1% | 0.1% | 0.1% | 0.1% | 0.1% | 10.1% |
| საპროცენტოგანაკვეთი დეპოზიტებზე, % |  |  |  |  |  |  |
| წინა პოგნოზი | 7.4% | 6.9% | 6.4% | 5.9% | 5.4% | - |
| ახალი პროგნოზი | 7.8% | 7.3% | 6.8% | 6.3% | 5.8% | 5.3% |
| სხვაობა | 0.4% | 0.4% | 0.4% | 0.4% | 0.4% | 5.3% |

ცხრ.1. გვიჩვენებს ძირითადი ვარაუდებისა და დაშვებების ცვლილებებს. ცხრილებში შეტანილია 2019 წლის ფაქტიური მაჩვენებლებიც, რათა უფრო ნათლად გამოჩნდეს 2019 წლის ფაქტიური მონაცემების დაზუსტებით გამოწვეული ცვლილების ეფექტი. როგორც ვხედავთ მნიშვნელოვნად შემცირდა რეალური მშპ-ს ზრდის 2020 წლის მოსალოდნელ მაჩვენებელი, რაც პირველ რიგში, COVID-19-ს უკავშირდება.

როგორც ცნობილია, საქართველოს ფინანსთა სამინისტრო, მაკროეკონომიკური პროგნოზირებისთვის იყენებს მოდელს. საწყისი პერიოდის მონაცემების ცვლილება და საწყისი ცვლადების კორექტირება გავლენას ახდენს საბოლოო შედეგებზე, რაც ასახულია მაკროეკონომიკურ პროგნოზებში.

**ცხრ.2. ნომინალური მშპ-ს ცვლილება**

|  |  |  |  |  |  |  |
| --- | --- | --- | --- | --- | --- | --- |
| (მილიონი ლარი) | **2019** | **2020** | **2021** | **2022** | **2023** | **2024** |
|  | **ფაქტ.** | **მოსალ** | **პროგნ.** | **პროგნ.** | **პროგნ.** | **პროგნ.** |
| ნომინალური მშპ-ს წინა პროგნოზი | 49,077.1 | 53,080.6 | 57,406.6 | 62,085.3 | 67,465.0 | - |
| სულ მთლიანი შიდა პროდუქტის ცვლილება | 925.0 | -2,777.5 | -2,899.4 | -2,574.3 | -2,644.1 | 70,437.6 |
| ნომინალური მშპ-ს ახალი პროგნოზი | 50,002.2 | 50,303.1 | 54,507.2 | 59,511.0 | 64,820.8 | 70,437.6 |

ცხრ.2. გვიჩვენებს ნომინალური მშპ-ს ძველ და განახლებულ პროგნოზებს. როგორც ვხედავთ, შემცირებულია ნომინალური მშპ-ს პროგნოზირებული მნიშვნელობები.

**ცხრ. 3. რეალური მშპ-ს ცვლილება**

|  |  |  |  |  |  |  |
| --- | --- | --- | --- | --- | --- | --- |
| (მილიონი ლარი) | **2019** | **2020** | **2021** | **2022** | **2023** | **2024** |
|  | **ფაქტ.** | **მოსალ** | **პროგნ.** | **პროგნ.** | **პროგნ.** | **პროგნ.** |
| რეალური მშპ-ს წინა პროგნოზი | 40,228.0 | 42,038.3 | 44,140.2 | 46,347.2 | 48,896.3 | - |
| სულ მთლიანი შიდა პროდუქტის ცვლილება | 133.5 | -3,291.2 | -3,843.3 | -3,632.5 | -3,725.5 | 47,655.2 |
| რეალური მშპ-ს ახალი პროგნოზი | 40,361.5 | 38,747.0 | 40,296.9 | 42,714.7 | 45,170.8 | 47,655.2 |

ნაერთი ბიუჯეტის საპროგნოზო მაჩვენებლების ცვლილება მოცემულია ცხრილში 4. როგორც ვხედავთ ნაერთი ბიუჯეტის შემოსავლების განახლებული საპროგნოზო მაჩვენებლები შემცირებულია, რაც ძირითადად, მიმდინარე პანდემიას უკავშირდება. 2020 წლის ბიუჯეტი დაიგეგმა 2019 წლის ბოლოსათვის არსებული მაკროეკონომიკური და ფისკალური პარამეტრების პროგნოზების გათვალისწინებით, რომლის მიხედვითაც, მიმდინარე ხარჯების ნაწილში საშუალოვადიან პერიოდში კვლავ გრძელდებოდა კონსოლიდაციის პოლიტიკა, თუმცა არსებული მაკროეკონომიკური და ფისკალური პარამეტრების პროგნოზები სრულად შეცვალა კორონავირუსის პანდემიამ, რის გამოც 2020 წელს ხარჯები მშპ-სთან მიმართებაში 25.8 პროცენტამდე გაიზრდება, ხოლო 2021 წლიდან ეტაპობრივად შემცირდება და 2024 წლისთვის 22.7 პროცენტს გაუტოლდება. ინფრასტრუქტურული პროექტებისთვის გათვალისწინებული სახსრები საშუალოვადიან პერიოდში 6 პროცენტის ფარგლებში შენარჩუნდება.

**ცხრ. 4. ნაერთი ბიუჯეტი**

|  |  |  |  |  |  |  |
| --- | --- | --- | --- | --- | --- | --- |
| (მილიონი ლარი) | **2019** | **2020** | **2021** | **2022** | **2023** | **2024** |
|  | **ფაქტ.** | **მოსალ** | **პროგნ.** | **პროგნ.** | **პროგნ.** | **პროგნ.** |
| შემოსავლების ძველი პროგნოზი | 12,705.0 | 13,612.0 | 14,751.0 | 15,805.0 | 17,056.0 | - |
| ცვლილებები სულ | 202.3 | -1,449.0 | -1,285.0 | -874.0 | -587.0 | 17,927.0 |
| შემოსავლების ახალი პროგნოზი | 12,907.3 | 12,163.0 | 13,466.0 | 14,931.0 | 16,469.0 | 17,927.0 |
| ხარჯები და არა ფინანსური აქტივების ძველი პროგნოზი | 13,912.0 | 15,099.0 | 16,194.0 | 17,420.0 | 18,782.0 | - |
| ცვლილებები სულ | 553.9 | 1,378.0 | 115.0 | 158.0 | -116.0 | 19,864.0 |
| ხარჯები | 87.4 | 1,546.0 | 215.0 | 398.0 | 294.0 | 15,964.0 |
| არაფინანსური აქტივების ზრდა | 466.5 | -168.0 | -100.0 | -240.0 | -410.0 | 3,900.0 |
| ხარჯები და არა ფინანსური აქტივების ახალი პროგნოზი | 14,465.9 | 16,477.0 | 16,309.0 | 17,578.0 | 18,666.0 | 19,864.0 |

ცვლილებები განიცადა ქვეყნის მიმდინარე ანგარიშის პროგნოზმაც. კერძოდ, შემცირებულია როგორც ექსპორტის, ისე იმპორტის საპროგნოზო მაჩვენებლები, თუმცა ექსპორტის კლება აღემატება იმპორტისას, რის გამოც საქონლისა და მომსახურების ბალანსი უარესდება საშუალოვადიან პერიოდში.

უნდა აღინიშნოს, რომ 2019 წელს დაფიქსირდა ისტორიულად ყველაზე დაბალი მიმდინარე ანგარიშის დეფიციტი მშპ-ს 5.1 პროცენტის დონეზე. ტურიზმის სექტორისა და სასაქონლო ექსპორტის მკვეთრი შემცირების გამო 2020 წლისთვის მიმდინარე ანგარიშის დეფიციტი 8.8 პროცენტის დონეზეა ნავარაუდევი, რის შემდეგაც მოსალოდნელია მისი თანმიმდევრული კლება და 2024 წლისთვის 3.2%-მდე შემცირება.

**ცხრ. 5. საგადასახდელო ბალანსი**

| მომდინარე ანგარიში | **2019** | **2020** | **2021** | **2022** | **2023** | **2024** |
| --- | --- | --- | --- | --- | --- | --- |
| (მლნ აშშ დოლარი) | **ფაქტ.** | **მოსალ** | **პროგნ.** | **პროგნ.** | **პროგნ.** | **პროგნ.** |
| მიმდინარე ანგარიში ძველი პროგნოზი | -720.0 | -627.2 | -627.8 | -659.3 | -713.5 | - |
| ცვლილებები სულ | -180.6 | -849.3 | -555.3 | -357.5 | -190.4 | -761.0 |
| საქონელი | -88.2 | 695.5 | 1,173.5 | 1,414.2 | 1,726.1 | -3,458.1 |
| საქონლის ექსპორტი | -46.9 | -815.6 | -888.0 | -928.6 | -1,011.0 | 7,381.9 |
| საქონლის იმპორტი | 41.3 | -1,511.0 | -2,061.5 | -2,342.8 | -2,737.0 | 10,840.0 |
| მომსახურება | -146.3 | -1,597.6 | -1,717.2 | -1,770.2 | -1,927.8 | 1,357.4 |
| მომსახურების ექსპორტი | -155.8 | -2,344.1 | -2,614.4 | -2,794.1 | -3,075.2 | 4,139.4 |
| მომსახურების იმპორტი | -9.5 | -746.6 | -897.2 | -1,024.0 | -1,147.3 | 2,782.1 |
| პირველადი შემოსავალი | -13.8 | -59.0 | -36.4 | -37.0 | -29.6 | -328.5 |
| მეორადი შემოსავალი (ტრანსფერები) | 67.8 | 111.9 | 24.8 | 35.5 | 41.0 | 1,668.2 |
| მიმდინარე ანგარიში ახალი პროგნოზი | -900.5 | -1,476.5 | -1,183.1 | -1,016.8 | -903.9 | -761.0 |

შემცირებულია პირველადი შემოსავლების საპროგნოზო მაჩვენებლები. აღნიშნული გამოწვეულია მთლიანი საგარეო ვალის ზრდით, რაც ზრდის მიმდინარე ფაქტორულ გადასახდელებს საზღვარგარეთ. ამის ფონზე უმჯობესდება მეორადი შემოსავლების ბალანსი, რის გამოც წმინდა ფაქტორული შემოსავლების ჯამური ეფექტი მიმდინარე ანგარიშის ბალანსზე პოზიტიურია 2020 წლისთვის, ხოლო მცირედით ნეგატიურია 2021-2022 წლებში.

კორექტირებულია მონეტარული მაჩვენებლების პროგნოზიც. 2019 წლისა და მიმდინარე ტენდენციებიდან გამომდინარე სავარაუდოა, რომ 2020 წლის ფართო ფულის საპროგნოზო მაჩვენებელი საკმაოდ შემცირდება მის თავდაპირველ მნიშვნელობასთან შედარებით. ცვლილებებია საბანკო სექტორის აქტივების შემადგენლობაშიც. ფართო ფულის საერთო მოცულობის პროგნოზიდან გამომდინარე, ეკონომიკის გამოცოცხლების უზრუნველსაყოფად, მნიშვნელოვანია კერძო სექტორის დაკრედიტება ისე, რომ იგი უზრუნველყოფილი იყოს ეკონომიკური განვითარებისთვის საჭირო ფინანსური რესურსით.

**ცხრ. 6. დეპოზიტური კორპორაციების მიმოხილვა**

|  |  |  |  |  |  |  |
| --- | --- | --- | --- | --- | --- | --- |
| (მლნ ლარი) | **2019** | **2020** | **2021** | **2022** | **2023** | **2024** |
|  | **ფაქტ.** | **მოსალ** | **პროგნ.** | **პროგნ.** | **პროგნ.** | **პროგნ.** |
| ფართო ფული M3 ძველი პროგნოზი | 25,766.2 | 29,463.7 | 33,518.2 | 38,130.7 | 43,900.9 | 0.0 |
| ცვლილებები |  |  |  |  |  |  |
| წმინდა უცხოური აქტივები | -218.3 | 1,090.3 | -290.0 | -1,052.0 | -1,431.8 | 604.8 |
| უცხოური აქტივები | -719.7 | -3,525.5 | -4,630.9 | -5,444.2 | -6,208.5 | 19,960.8 |
| უცხოური ვალდებულებები | -501.4 | -4,615.8 | -4,340.9 | -4,392.3 | -4,776.7 | 19,356.0 |
| საშინაო აქტივები | -904.3 | -7,841.3 | -7,700.9 | -7,352.0 | -8,056.9 | 38,994.9 |
| მთავრობის წმინდა დავალიანება | -0.8 | -2,029.8 | -1,266.8 | -914.8 | -797.8 | -1,598.3 |
| ეკონომიკის დანარჩენი სექტორის დავალიანება | -680.0 | -5,426.8 | -5,864.9 | -5,656.6 | -6,245.7 | 55,492.3 |
| სხვა მუხლები წმინდა | -223.4 | -384.7 | -569.1 | -780.5 | -1,013.4 | -14,899.2 |
| ფართო ფული M3 | -1,122.5 | -6,751.0 | -7,990.9 | -8,403.9 | -9,488.7 | 39,599.6 |
| ფართო ფული M3 ახალი პროგნოზი | 24,643.7 | 22,712.7 | 25,527.4 | 29,726.8 | 34,412.2 | 39,599.6 |

# **ფისკალური ჩარჩო**

2020-2023 წლის საშუალოვადიანი პარამეტრები დაიგეგმა 2019 წლის ბოლოსათვის არსებული მაკროეკონომიკური და ფისკალური პარამეტრების პროგნოზების გათვალისწინებით, რომლის მიხედვითაც, მიმდინარე ხარჯების ნაწილში საშუალოვადიან პერიოდში კვლავ გრძელდებოდა ხარჯების კონსოლიდაციის პოლიტიკა და რესურსები მიმართული იყო საინვესტიციო პროექტების, განათლები რეფორმის და სოციალური დაცვის ღონისძიებებზე. არსებული მაკროეკონომიკური და ფისკალური პარამეტრების პროგნოზები სრულად შეცვალა კორონავირუსის პანდემიამ და მნიშვნელოვანი კორექტირება განიცადა, როგორ 2020 წლის ისე 2021-2024 წლების ფისკალურმა პროგნოზებმა. 2021-2024 წლები განახლებული პროგნოზებით წარმოადგენს COVID-19-თან დაკავშირებული პოსტკრიზისული პერიოდს და ითვალისწინებს ფისკალური პოლიტიკის სტაბილიზების ღონისძიებებს, რათა ერთის მხრივ შენარჩუნდეს მნიშვნელოვანი რეფორმები და ამავე დროს ფისკალური პარამეტრები დაუბრუნდეს კანონმდებლობით დადგენილ ზღვრებს.

კორონავირუსით გამოწვეულმა ნეგატიურმა შოკმა გავლენა იქონია საქართველოს ეკონომიკაზე, რომელიც მნიშვნელოვნად არის დამოკიდებული საგარეო ფაქტორებზე. ბოლო 3 წლის განმავლობაში ქვეყნის ძირითადი ეკონომიკური პარამეტრები მუდმივად გაუმჯობესების ტენდენციით ხასიათდებოდა და ეს განსაკუთრებით 2019 წელს გამოჩნდა. კერძოდ, 2019 წელს დაფიქსირდა მოსალოდნელზე მაღალი ეკონომიკური ზრდა - 5.1%. ტურიზმიდან ქვეყნის ეკონომიკაში გენერირებულმა შემოსავალმა 3.3 მლრდ. აშშ დოლარი (მშპ-ს 18.4%), საქონლის ექსპორტით მიღებულმა შემოსავალმა - 3.8 მლრდ. აშშ დოლარი (მშპ-ს 21.2%), ხოლო წმინდა ფულადმა გზავნილებმა 1.5 მლრდ. აშშ დოლარი (მშპ-ს 8.4%) შეადგინა. აღნიშნულის შედეგად ქვეყნის მიმდინარე ანგარიშის დეფიციტმა ისტორიულ მინიმუმს მიაღწია და მშპ-ის 5.1% შეადგინა. მოსალოდნელზე მაღალი ეკონომიკური ზრდისა და საგარეო სექტორის მონაცემების გაუმჯობესებამ განაპირობა საბიუჯეტო შემოსავლების დაგეგმილზე მეტად ზრდა, რამაც შესაძლებლობა მოგვცა სახელმწიფოს მიერ განხორციელებულ კაპიტალურ ინვესტიციებს გადაეჭარბებინა მშპ-ის 8%-სთვის და ამავე დროს ნაერთი ბიუჯეტის დეფიციტი (საერთაშორისო სავალუტო ფონდის პროგრამით გათვალისწინებული) დაგეგმილი 2.7%-დან შეგვემცირებინა 2%-მდე.

ეკონომიკის შემცირება, ასევე პანდემიის მართვასთან დაკავშირებული ხარჯების ზრდა, პირდაპირ აისახება როგორც ბიუჯეტის შემოსავლების, განსაკუთრებით კი საგადასახადო შემოსავლების, ასევე ხარჯების მოცულობაზე. 2020 წლის 21 მარტიდან 2020 წლის 22 მაისამდე ქვეყანაში გამოცხადებული საგანგებო მდგომარეობის ფონზე შეიზღუდა მთელი რიგი ეკონომიკური საქმიანობები, ჯანმრთელობის დაცვის და ვირუსით ინფიცირებულთა მკურნალობისა და დიაგნოსტირებისათვის საჭირო ხარჯებთან ერთად აუცილებელი გახდა მთელი რიგი ღონისძიებების გატარება მოსახლეობის სოციალური დაცვისა და ბიზნესის ხელშეწყობის მიზნით.

საერთაშორისო სავალუტო ფონდთან შეთანხმებული ჩარჩო ითვალისწინებს რელური მშპ-ს შემცირებას 4,0 პროცენტით, შემოსავლების დანაკლისს 1,7 მლრდ ლარზე მეტით, არსებულ ბიუჯეტში მიმდინარე და კაპიტალური ხარჯების შემცირებას 600.0 მლნ ლარამდე ოდენობით და საქართველოს მთავრობის ანტრიკიზისული გეგმით გათვალისწინებული ღონისძიებების დასაფინანსებლად საჭირო რესურსის მოძიებას 3,4 მლრდ ლარამდე. ყოველივე აღნიშნულის შედეგად, მიმდინარე წელს ნაერთი ბიუჯეტის დეფიციტის საპროგნოზო მაჩვენებელი 8.5%-ით განისაზღვრება.

არსებული პროგნოზების მიხედვით, ეკონომიკური ზრდის აღდგენა 2021 წლიდან დაიწყება და მშპ-ს რეალური ზრდა 4%-ს, ხოლო 2022 წლისთვის 6,0%-ს მიაღწევს.

წარმოქმნილი დეფიციტის ნაწილობრივ დაფინანსების მიზნით, მიმდინარე წლის მარტიდან მნიშვნელოვნად შეიზღუდა ბიუჯეტის ხარჯვითი ნაწილი. წარმოდგენილი ცვლილებით მაქსიმალურად მცირდება ადმინისტრაციული ხარჯები, წარმომადგენლობითი და მივლინების ხარჯები, სპეციალიზებული დაწესებულებების გარდა მნიშვნელოვნად მცირდება საწვავის ხარჯები, მაქსიმალურად შეიზღუდება ვაკანსიების შევსება და საპრემიო რესურსი. მიმდინარე ხარჯების ნაწილში ადმინისტრაციულ ხარჯებთან ერთად მცირდება ყველა ის პროგრამა, რომელთა არგანხორციელება ან/და დროში გადაწევა მნიშვნელოვნად არ დააზიანებს შესაბამის სექტორს, მათ შორის ბუნებრივი ფაქტორების (პანდემიიდან გამომდინარე შეზღუდვები) გათვალისწინებით იზღუდება კულტურული, სპორტული და ტურიზმის მიმართულებით დაგეგმილი ღონისძიებები, ასევე, გადაიხედა 2020 წლისათვის განათლების რეფორმის ზოგიერთი მიმართულება. კაპიტალური პროექტების ნაწილში შემცირება ძირითადად ეხება ტურისტულ ინფრასტრუქტურას, ასევე იმ პროექტებს, სადაც იმპორტის წილი განსაკუთრებით მაღალია. შედეგად ნაერთი ბიუჯეტის ხარჯვითი ნაწილი ჯამურად მცირდება დაახლოებით 600.0 მლნ ლარის ოდენობით.

პანდემიის გავრცელებამ მნიშვნელოვანი უარყოფითი გავლენა მოახდინა, როგორც კერძო სექტორზე, ისე მოქალაქეების მდგომარეობაზე. შესაბამისად, აუცილებელი გახდა დამატებითი რესურსების მოძიება როგორც ბიზნესის, ისე მოქალაქეების პირდაპირი დახმარებებისთვის, ასევე, ეპიდემიის გავრცელების პრევენციისა და დაავადებულთა მკურნალობისთვის. აღნიშნული მიზნებისათვის დამატებით საჭირო ხარჯებმა შეადგინა დაახლოებით 3,4 მლრდ ლარამდე, კერძოდ ანტიკრიზისული გეგმის შესაბამისად ბიუჯეტში ასახულია:

* იმ მოქალაქეების დახმარებისთვის, რომლებიც დაქირავებით დასაქმებულთა კატეგორიას განეკუთვნებიოდნენ და დაკარგეს ხელფასი, 6 თვის განმავლობაში 200 ლარიანი დახმარების გასაწევად გათვალისწინებულია 450,0 მლნ ლარი;
* სამუშაო ადგილების შენარჩუნების მიზნით დაწესებული საშემოსავლო გადასახადის შემცირება - 250,0 მლნ ლარი (ასახულია საშემოსავლო გადასახადის მაჩვენებლებში);
* თვითდასაქმებულთა ერთჯერადი 300 ლარიანი დახმარებებისთვის - 75,0 მლნ ლარი;
* მოსახლეობის კომუნალური ხარჯების სუბსიდირებისთვის - 170,0 მლნ ლარი;
* 65-დან 100 ათას სოციალურ სარეიტინგო ქულამდე მყოფი ოჯახების დახმარება (ოჯახის წევრების რაოდენობის შესაბამისად) 6 თვის განმავლობაში - 48,0 მლნ ლარი;
* 100 ათას სოციალურ სარეიტინგო ქულამდე მყოფი მრავალშვილიანი ოჯახების 100 ლარიანი დახმარება 6 თვის განმავლობაში - 13,0 მლნ ლარამდე;
* მკვეთრად გამოხატული შშმ პირების და შშმ ბავშვების 100 ლარიანი დახმარება 6 თვის განმავლობაში - 24,0 მლნ ლარი;
* StopCoV ფონდის ანგარიშზე მობილიზებული თანხა - 133,5 მლნ ლარი (ასახულია როგორც სხვა შემოსავლების, ისე ბიუჯეტის ხარჯვითი ნაწილის მაჩვენებლებში);
* საკარანტინო სივრცეებით მომსახურების ანაზღაურებისა და ფრენების სუბსიდირებისთვის - 45,0 მლნ ლარი;
* ვირუსის გავრცელების პრევენციისა და ჯანდაცვის ხარჯებისთვის - 285,0 მლნ ლარი;
* ჯანდაცვის ინფრასტრუქტურის მზადყოფნის გაუმჯობესებისთვის 60,0 მლნ ლარი;
* საკრედიტო-საგარანტიო სქემის დასაფინანსებლად - 330,0 მლნ ლარი;
* სასტუმროების საპროცენტო ხარჯის სუბსიდირებისთვის - 70,0 მლნ ლარი;
* ტურისტული ობიექტების ქონების გადასახადისგან გათავისუფლება - 45,0 მლნ ლარი (ასახულია საგადასახადო შემოსავლებში);
* მცირე გრანტების გასაცემად - 20,0 მლნ ლარი;
* სამშენებლო სექტორის მხარდაჭერა (მათ შორის დევნილთა სახლების გაზრდილი შესყიდვები) – 40,0 მლნ ლარი;
* სოფლის მეურნეობის სექტორის ხელშეწყობა - 139,0 მლნ ლარი;
* დღგ-ს დამატებით დაბრუნებისთვის - 600,0 მლნ ლარი (ნაწილობრივ დაბრუნდება ამ მიზნებისთვის არსებულ ანგარიშზე არსებული ნაშთიდან, ხოლო ნაწილი ასახულია საგადასახადო შემოსავლების მაჩვენებლებში);
* კომერციული ბანკებისთვის ლარის გრძელვადიანი ლიკვიდობის შესაქმნელად - 600,0 მლნ ლარი (ასახულია საშინაო ვალისა და დეპოზიტების მაჩვენებლებში);

**ნაერთი ბიუჯეტის შემოსავლები ვალდებულებების ზრდისა და დონორების გრანტების გარეშე (მლნ ლარი)**

| **დასახელება** | **დამტკიცებული გეგმა** | **განახლებული პროგნოზი** | **დანაკლისი** | **შენიშვნა** |
| --- | --- | --- | --- | --- |
| გადასახადები | 12 305,0 | 10 760,0 | -1 545,0 | განახლებულ პროგნოზში გათვალისწინებული არ არის ანტკიკრიზისული გეგმის შესაბამისად დაწესებული საშემოსავლო გადასახადის შეღავათი 250,0 მლნ ლარი |
| გრანტები | 65,0 | 50,0 | -15,0 | დონორების დაფინანსების გარდა გრანტებში აისახება მხოლოდ სახელმწიფო ბიუჯეტის 35-ე მუხლის შესაბამისად სსიპ-ების მიერ სახელმწიფო ბიუჯეტში მიმართული სახსრები |
| სხვა შემოსავლები | 990,0 | 853,0 | -137,0 | განახლებულ პროგნოზში გათვალისწინებული არ არის StopCoV ფონდში მობილიზებული 133,5 მლნ ლარი და დამატებით მობილიზებული რესურსების დეპოზიტებზე განთავსების შედეგად მისაღები 53,5 მლნ ლარი |
| პრივატიზაცია | 230,0 | 150,0 | -80,0 |  |
| სესხების დაბრუნება | 115,0 | 75,0 | -40,0 |  |
| **სულ ჯამი** | **13 705,0** | **11 888,0** | **-1 817,0** |  |

როგორც ცხრილიდან ჩანს, ეკონომიკური პარამეტრების გაუარესების შედეგად ნაერთი ბიუჯეტის საშემოსავლო ნაწილის შემცირება მოსალოდნელია 1,8 მლრდ ლარით.

ზემოაღნიშნულ ცხრილში მოცემული განახლებული პროგნოზები დამატებით კორექტირდება და წარმოდგენილი პროექტის მიხედვით ნაერთი ბიუჯეტის შემოსულობების გეგმები შეადგენს:

* საგადასახადო შემოსავლები - 10 510,0 მლნ ლარს, რაც გამომდინარეობს მაკროეკონომიკური პარამეტრების გაუარესების შედეგად განახლებული პროგნოზის 10 760,0 მლნ ლარს გამოკლებული საშემოსავლო გადასახადის შეღავათი 250,0 მლნ ლარი. აღნიშნული 10 510,0 მლნ ლარიდან სახელმწიფო ბიუჯეტის წილი შეადგენს 8 979,4 მლნ ლარს, ხოლო მუნიციპალიტეტების და ავტონომიური რესპუბლიკების წილი - 1 530,6 მლნ ლარს, მათ შორის:
  + 250,0 მლნ ლარი - ავტონომიური რესპუბლიკების კუთვნილი საშემოსავლო გადასახადი;
  + 880,6 მლნ ლარი - მუნიციპალიტეტების კუთვნილი დღგ;
  + 400,0 მლნ ლარი - ქონების გადასახადი.
* გრანტები - 613,3 მლნ ლარი, მათ შორის 50,0 მლნ ლარი სსიპ-ების მიერ სახელმწიფო ბიუჯეტში ჩასარიცხი თანხა და 563,3 მლნ ლარი დონორების მიერ გამოყოფილი გრანტები;
* სხვა შემოსავლები - 1 040,0 მლნ ლარი, მათ შორის StopCoV ფონდში მობილიზებული 133,5 მლნ ლარი და დამატებით მობილიზებული რესურსების დეპოზიტებზე განთავსების შედეგად მისაღები 53,5 მლნ ლარი;
* არაფინანსური აქტივების კლება (პრივატიზაცია) – 150,0 მლნ ლარი;
* ფინანსური აქტივების კლება (სესხების დაბრუნება) – 75,0 მლნ ლარი;
* საშინაო ვალის ზრდა - 1 850,0 მლნ ლარი, მათ შორის 600,0 მლნ ლარი კომერციული ბანკების გრძელვადიანი ლარის ლიკვიდურობის მიზნით გამოშვებული და ბანკების სადეპოზიტო სერთიფიკატებში განთავსებული თანხა;
* საგარეო ვალის ზრდა - 6 187,6 მლნ ლარი (საერთაშორისო პარტნიორებიდან დამატებით მოზიდული თანხების ჩათვლით;

პანდემიით გამოწვეული ეკონომიკურმა კრიზისის და მასთან ბროძლისა ღონისძიებების დაფინანსების საჭიროებამ მნიშვნელოვანი გავლენა მოახდიანა 2020 წლის ბიუჯეტის ხარჯვით ნაწილზე, რაც ასევე გავლენას ახდესნ საშუალოვადიან პროგნოზებზე.

**ნაერთი ბიუჯეტის მიმდინარე ხარჯები (პროცენტის გარდა)**

***/მლნ ლარი/***

| **დასახელება** | **პირველადი პროგნოზი** | **შემცირება** | **დამატებით საჭირო თანხები** | **განახლებული პროგნოზი** |
| --- | --- | --- | --- | --- |
| შრომის ანაზღაურება | 1 896,0 | -57,0 | 0,0 | 1 839,0 |
| საქონელი და მომსახურება | 1 772,0 | -107,0 | 195,0 | 1 860,0 |
| სუბსიდიები | 1 031,0 | -73,2 | 559,2 | 1 517,0 |
| გრანტები | 127,0 | -5,7 | 2,7 | 124,0 |
| სოციალური უზრუნველყოფა | 4 556,0 | -25,8 | 1 044,8 | 5 575,0 |
| სხვა ხარჯები | 1 267,0 | -33,0 | 0,0 | 1 234,0 |
| **სულ ჯამი** | **10 649,0** | **-301,7** | **1 801,7** | **12 149,0** |

დამატებით საჭირო 1 801,7 მლნ ლარში გათვალისწინებულია:

* საქონელი და მომსახურებაში 195,0 მლნ ლარი, მათ შორის:
  + 44,0 მლნ ლარი - საკარანტინო სივრცეების მომსახურების ანაზღაურება;
  + 151,0 მლნ ლარი - ჯანდაცვის ხარჯების ანაზღაურება (მშ. ტესტები, სადეზინფექციო, პირადი დაცვის საშუალებების და ინფექციის გავრცელების პრევენციის მიზნით სხვა აუცილებელი ხარჯების დაფინანსება);
* სუბსიდიები - 559,2 მლნ ლარი, მათ შორის:
  + საკრედიტო-საგარანტიო სქემის დასაფინანსებლად - 330,0 მლნ ლარი;
  + სასტუმროების საპროცენტო ხარჯის სუბსიდირებისთვის - 70,0 მლნ ლარი;
  + მცირე გრანტების გასაცემად - 20,0 მლნ ლარი;
  + სამშენებლო სექტორის მხარდაჭერა – 20,0 მლნ ლარი;
  + სოფლის მეურნეობის სექტორის ხელშეწყობა - 115,0 მლნ ლარი;
  + ვირუსთან ბრძოლაში ჩართული სახელმწიფო საავადმყოფოების სუბსიდირება - 3,2 მლნ ლარი;
  + საზღვარგარეთიდან საქართველოს მოქალაქეების მგზავრობის (ფრენების) სუბსიდირება - 1,0 მლნ ლარი;
* სოციალური ხარჯები - 1 044,8 მლნ ლარი, მათ შორის:
  + 450,0 მლნ ლარი - იმ მოქალაქეების დახმარებისთვის, რომლებიც დაქირავებით დასაქმებულთა კატეგორიას განეკუთვნებიოდნენ და დაკარგეს ხელფასი, 6 თვის განმავლობაში 200 ლარიანი დახმარების გასაწევად;
  + 75,0 მლნ ლარი - თვითდასაქმებულთა ერთჯერადი 300 ლარიანი დახმარებებისთვის;
  + 170,0 მლნ ლარი - მოსახლეობის კომუნალური ხარჯების სუბსიდირებისთვის;
  + 48,0 მლნ ლარი - 65-დან 100 ათას სოციალურ სარეიტინგო ქულამდე მყოფი ოჯახების დახმარება (ოჯახის წევრების რაოდენობის შესაბამისად) 6 თვის განმავლობაში;
  + 13,0 მლნ ლარი - 100 ათას სოციალურ სარეიტინგო ქულამდე მყოფი მრავალშვილიანი ოჯახების 100 ლარიანი დახმარება 6 თვის განმავლობაში;
  + 24,0 მლნ ლარი - მკვეთრად გამოხატული შშმ პირების და შშმ ბავშვების 100 ლარიანი დახმარება 6 თვის განმავლობაში;
  + 125,5 მლნ ლარი - პანდემიიდან გამომდინარე ჯანდაცვის დამატებითი ხარჯები (მკურნალობასთან დაკავშირებული მომსახურების ანაზღაურება);
  + 133,5 მლნ ლარი - StopCoV ფონდის ანგარიშზე მობილიზებული თანხა, რომელიც მთავრობის გადაწყვეტილების შესაბამისად მიიმართება ვირუსის საწინააღმდეგო ღონისძიებებისა და მისგან დაზარალებულთა დახმარებისათვის;
  + 5,8 მლნ ლარი - მაღალმთიანი დასახლებების კანონში პარლამენტში ინიცირებული ცვლილებების შესაბამისად საჭირო დამატებითი ხარჯების დაფინანსება;
* გრანტები - 2,7 მლნ ლარი, სახელმწიფო საკუთრებაში არსებული სამედიცინო დაწესებულებების სუბსიდირებისთვის;

ნაერთი ბიუჯეტის კაპიტალური ხარჯები განსაზღვრული იყო 3 866,0 მლნ ლარის ოდენობით, რომელიც წარმოქმნილი დეფიციტის ნაწილობრივი დაფინანსების მიზნით მცირდება 298,8 მლნ ლარით, თუმცა ამავე დროს პანდემიიდან გამომდინარე დამატებით საჭირო იქნა 108,8 ლარის მობილიზება, მათ შორის:

* 64,8 მლნ ლარი - ჯანდაცვის ინფრასტრუქტურის გაუმჯობესებისათვის;
* 20,0 მლნ ლარი - ანტიკრიზისული გეგმის ფარგლებში სამშენებლო სექტორის დასახმარებლად დევნილებისთვის დამატებითი სახლების შესყიდვა;
* 10,0 მლნ ლარი - ანტიკრიზისული გეგმის ფარგლებში სოფლის მეურნეობის ხელშეწყობის მიზნით ტექნიკისა და სარწყავი სისტემების თანადაფინანსებისათვის;
* 14,0 მლნ ლარი - სასურსათო მარაგების შესყიდვისათვის.

გარდა ამისა, ფაქტიური ათვისებიდან გამომდინარე 10,0 მლნ ლარით იზრდება ენგურის და ვარდნილის ჰიდროელექტრო სადგურების რეაბილიტაციის პროექტის თანხა ((EBRD, EIB, EU), რისი გათვალისწინებითაც განახლებული პროგნოზის მიხედვით ნაერთი ბიუჯეტის კაპიტალური ხარჯების ჯამური მოცულობა შეადგენს 3 686,0 მლნ ლარს.

ნაერთი ბიუჯეტის ფარგლებში ვალების მომსახურებისა და დაფარვის თანხა იზრდება 56,0 მლნ ლარით და შეადგენს 1 841,0 მლნ ლარს.

2021-2024 წლების წარმოდგენილ მონაცემებში ასახულია 2019 წლის ფაქტიური მაჩვენებლებიდან და მიმდინარე მოვლენებიდან გამომდინარე გადამუშვებული 2020-2024 წლების მაკროეკონომიკური და ფისკალური ცვლადების საპროგნოზო მაჩვენებლები. აღნიშნული მაჩვენებლების პროგნოზი შემუშავებულია მიმდინარე პანდემიის ფონზე და 2020 წლის პარამეტრებში ითვალისწინებს საერთაშორისო სავალუტო ფოდნთან შეთანხმებულ განახლებულ მაჩვენებლებს.

შედეგად 2021-2024 წლების შემოსავლების პროგნოზები განახლებულ საშუალოვადიან პერიოდში შემცირებულია ნომინალურ გამოხატულებაში 2020-2023 წლების საშუალოვადიანი პროგნოზებთან შედარებით.

***(მლნ ლარი)***

|  | **2020** | **2021** | **2022** | **2023** | **2024** |
| --- | --- | --- | --- | --- | --- |
|  | **მოსალ** | **პროგნ.** | **პროგნ.** | **პროგნ.** | **პროგნ.** |
|  | | | | | |
| **შემოსავლები** |  | | | | |
| 2020-2023 პროგნოზი | 13 612,00 | 14 751,00 | 15 805,00 | 17 056,00 |  |
| 2021-2024 პროგნოზი | 12 163,00 | 13 466,00 | 14 931,00 | 16 469,00 | 17 927,00 |
| ცვლილება | -1 449,00 | -1 285,00 | -874,00 | -587,00 |  |
|  | | | | | |
| **არაფინანსური აქტივების კლება** |  | | | | |
| 2020-2023 პროგნოზი | 230 | 200 | 217 | 235 |  |
| 2021-2024 პროგნოზი | 150 | 250 | 250 | 250 | 250 |
| ცვლილება | -80,00 | 50,00 | 33,00 | 15,00 |  |
|  | | | | | |
| **ფინანსური აქტივების კლება** |  | | | | |
|
| 2020-2023 პროგნოზი | 115 | 105 | 90 | 90 |  |
| 2021-2024 პროგნოზი | 75 | 115 | 115 | 115 | 115 |
| ცვლილება | -40,00 | 10,00 | 25,00 | 25,00 |  |
|  | | | | | |
| **% მშპ-თან** | | | | | |
| **შემოსავლები** |  | | | | |
| 2020-2023 პროგნოზი | 25,64% | 25,70% | 25,46% | 25,28% |  |
| 2021-2024 პროგნოზი | 24,18% | 24,70% | 25,09% | 25,41% | 25,5% |
| ცვლილება | -1,46% | -0,99% | -0,37% | 0,13% |  |
|  | | | | | |
| **არაფინანსური აქტივების კლება** |  | | | | |
|
| 2020-2023 პროგნოზი | 0,43% | 0,35% | 0,35% | 0,35% |  |
| 2021-2024 პროგნოზი | 0,30% | 0,46% | 0,42% | 0,39% | 0,4% |
| ცვლილება | -0,14% | 0,11% | 0,07% | 0,04% |  |
|  | | | | | |
| **ფინანსური აქტივების კლება** |  | | | | |
| 2020-2023 პროგნოზი | 0,22% | 0,18% | 0,14% | 0,13% |  |
| 2021-2024 პროგნოზი | 0,15% | 0,21% | 0,19% | 0,18% | 0,2% |
| ცვლილება | -0,07% | 0,03% | 0,05% | 0,04% |  |

პანდემიასთან დაკავშირებული გაზრდილი ხარჯების და ეკონომიკური ზრდის შენელების ფონზე შემცირებული შემოსავლების გათვალისწინებით 2021-2024 წლებში გაზრდილია ბიუჯეტის დეფიციტური შემოსულობების წყაროები, როგორც საშინაო ისე საგარეო ვალის აღების პროგნოზები.

|  |  |  |  |  |  |  |  |
| --- | --- | --- | --- | --- | --- | --- | --- |
|  | | **2020** | **2021** | **2022** | **2023** | | **2024** |
|  | | **მოსალ** | **პროგნ.** | **პროგნ.** | **პროგნ.** | | **პროგნ.** |
|  | | | | | | | |
| **ვალდებულებების ზრდა** |  | | | | | |
| 2020-2023 პროგნოზი | 3 067,00 | 3 835,00 | 2 941,00 | | 3 135,00 |  |
| 2021-2024 პროგნოზი | 8 038,00 | 4 900,00 | 3 600,00 | | 3 500,00 | 3 500,00 |
| ცვლილება | 4 971,00 | 1 065,00 | 659,00 | | 365,00 |  |
| **მ.შ. საშინაო** |  |  |  | |  |  |
| 2020-2023 პროგნოზი | 1 200,00 | 935,00 | 935,00 | | 935,00 |  |
| 2021-2024 პროგნოზი | 1 850,00 | 1 500,00 | 1 500,00 | | 1 500,00 | 1 500,00 |
| ცვლილება | 650,00 | 565,00 | 565,00 | | 565,00 |  |
| **მ.შ. საგარეო** |  |  |  | |  |  |
| 2020-2023 პროგნოზი | 1 867,00 | 2 900,00 | 2 006,00 | | 2 200,00 |  |
| 2021-2024 პროგნოზი | 6 188,00 | 3 400,00 | 2 100,00 | | 2 000,00 | 2 000,00 |
| ცვლილება | 4 321,00 | 500,00 | 94,00 | | -200,00 |  |
| **% მშპ-თან** | | | | | | |
| **ვალდებულებების ზრდა** |  |  |  | |  |  |
| 2020-2023 პროგნოზი | 5,8% | 6,7% | 4,7% | | 4,6% |  |
| 2021-2024 პროგნოზი | 16,0% | 9,0% | 6,0% | | 5,4% | 5,0% |
| ცვლილება | 10,2% | 2,3% | 1,3% | | 0,8% |  |
| **მ.შ. საშინაო** |  |  |  | |  |  |
| 2020-2023 პროგნოზი | 2,3% | 1,6% | 1,5% | | 1,4% |  |
| 2021-2024 პროგნოზი | 3,7% | 2,8% | 2,5% | | 2,3% | 2,1% |
| ცვლილება | 1,4% | 1,1% | 1,0% | | 0,9% |  |
| **მ.შ. საგარეო** |  |  |  | |  |  |
| 2020-2023 პროგნოზი | 3,5% | 5,1% | 3,2% | | 3,3% |  |
| 2021-2024 პროგნოზი | 12,3% | 6,2% | 3,5% | | 3,1% | 2,8% |
| ცვლილება | 8,8% | 1,2% | 0,3% | | -0,2% |  |

ხარჯვით ნაწილში პროგნოზები ასახავს საქართველოს მთავრობის მიერ ახალი კორონავირუსის (COVID 19) გავრცელებიდან გამომდინარე, შემუშავებული ანტრიკრიზისული გეგმის დაფინანსებისათვის საჭირო რესურსებს და მასთან დაკავშირებულ ხარჯებს. 2021-2024 წლების საშუალოვადინი გეგმების ნაწილში გათვალისწინებულია საქართველოს მთავრობის მიერ სხვადასხვა სამინისტროების კომპეტენციის ფარგლებში მიმდინარე პროგრამებისა და ქვეპროგრამების გაგრძელებისათვის საჭირო ხარჯების დაფინანსება. არსებული ვითარებიდან გამომდინარე, ასახული არ არის სხვადასხვა მიმართულებით რეფორმების ახალი ტალღები, თუმცა გათვალისწინებულია სახელმწიფო პენსიის ინდექსაციისა და განათლების რეფორმისათვის საჭირო ხარჯები.

2020 წელს ნაერთი ბიუჯეტის ხარჯები მშპ-თან მიმართებაში 25.8 პროცენტამდე გაიზრდება 2020 წლის თავდაპირველი გეგმით გათვალისწინებული 21.5 პროცენტის ნაცვლად. მშპ-ის შემცირების ფონზე ხარჯვითი ნაწილი 23%-ის ფარგლებში ნარჩუნდება საშუალოვადიან პერიოდში.

***მლნ ლარი***

|  | **2020** | **2021** | **2022** | **2023** | **2024** |
| --- | --- | --- | --- | --- | --- |
|  | **მოსალ** | **პროგნ.** | **პროგნ.** | **პროგნ.** | **პროგნ.** |
| **ხარჯები** |  | | | | |
| 2020-2023 პროგნოზი | 11 410,0 | 12 394,0 | 13 430,0 | 14 622,0 |  |
| 2021-2024 პროგნოზი | 12 956,0 | 12 609,0 | 13 828,0 | 14 916,0 | 15 964,0 |
| ცვლილება | 1 546,0 | 215,0 | 398,0 | 294,0 |  |
|  | | | | | |
| **კაპიტალური ხარჯები** |  | | | | |
| **არაფინანსური აქტივების ზრდა** |  | | | | |
| 2020-2023 პროგნოზი | 3 689,0 | 3 800,0 | 3 990,0 | 4 160,0 |  |
| 2021-2024 პროგნოზი | 3 521,0 | 3 700,0 | 3 750,0 | 3 750,0 | 3 900,0 |
| ცვლილება | -168,0 | -100,0 | -240,0 | -410,0 |  |
| **ფინანსური აქტივების ზრდა** |  | | | | |
| 2020-2023 პროგნოზი | 177,0 | 360,0 | 360,0 | 340,0 |  |
| 2021-2024 პროგნოზი | 165,0 | 300,0 | 250,0 | 250,0 | 250,0 |
| ცვლილება | -12,0 | -60,0 | -110,0 | -90,0 |  |
|  | | | | | |
| **% მშპ-თან** | | | | | |
| **ხარჯები** |  | | | | |
| 2020-2023 პროგნოზი | 21,5% | 21,6% | 21,6% | 21,7% |  |
| 2021-2024 პროგნოზი | 25,8% | 23,1% | 23,2% | 23,0% | 22,7% |
| ცვლილება | 4,3% | 1,5% | 1,6% | 1,3% |  |
|  | | | | | |
| **კაპიტალური ხარჯები** |  | | | | |
| **არაფინანსური აქტივების ზრდა** |  | | | | |
| 2020-2023 პროგნოზი | 6,9% | 6,6% | 6,4% | 6,2% |  |
| 2021-2024 პროგნოზი | 7,0% | 6,8% | 6,3% | 5,8% | 5,5% |
| ცვლილება | 0,0% | 0,2% | -0,1% | -0,4% |  |
|  | | | | | |
| **ფინანსური აქტივების ზრდა** |  | | | | |
| 2020-2023 პროგნოზი | 0,3% | 0,6% | 0,6% | 0,5% |  |
| 2021-2024 პროგნოზი | 0,0% | -0,1% | -0,2% | -0,1% | 0,5% |
| ცვლილება | -0,4% | -0,7% | -0,8% | -0,6% |  |

„ეკონომიკური თავისუფლების შესახებ“ საქართველოს ორგანული კანონის თანახმად საგანგებო მდგომარეობის გამოცხადებიდან გამომდინარე, საქართველოს მთავრობას მიეცა შესაძლებლობა ზემოაღნიშნული ღონისძიებების შეუფერხებელი დაფინანსების მიზნით ემოქმედა კანონმდებლობით განსაზღვრული ფისკალური პარამეტრების ზღვრების მიღმა. საქართველოს მთავრობამ შეძლო საერთაშორისო სავალუტო ფონდთან მოლაპარაკებების წარმატებით დასრულება და ახალი ფისკალური ჩარჩოს შეთანხმება, საერთაშორისო დონორი ორგანიზაციებიდან დამატებითი 1.5 მლრდ აშშ დოლარის მობილიზება და სათანადო რეაგირების ანტიკრიზისული გეგმის შემუშავება. საერთაშორისო სავალუტო ფონდთან შეთანხმებული ჩარჩო ითვალისწინებს რელური მშპ-ს შემცირებას 4,0 პროცენტით, შემოსავლების დანაკლისს 1,7 მლრდ ლარზე მეტით, არსებულ ბიუჯეტში მიმდინარე და კაპიტალური ხარჯების შემცირებას 600.0 მლნ ლარამდე ოდენობით და საქართველოს მთავრობის ანტრიკიზისული გეგმით გათვალისწინებული ღონისძიებების დასაფინანსებლად საჭირო რესურსის მოძიებას 3,4 მლრდ ლარამდე. ყოველივე აღნიშნულის შედეგად, მიმდინარე წელს ნაერთი ბიუჯეტის დეფიციტის საპროგნოზო მაჩვენებელი 8.5%-ით განისაზღვრება, ხოლო სახელმწიფოს ერთიანი ბიუჯეტის მთლიანი სალდო 8.3%-ით განისაზღვრება.

იმის გათვალისწინებით, რომ შემცირდა მშპ-ის მაჩვენებლები საპროგნოზო პერიოდში, ხოლო პანდემიაზე რეაგირების ღონისძიებებიდან გამომდინარე გაიზარდა მიმდინარე ხარჯები, 2020 წლის წარმოდგენილი პროგნოზით სახელმწიფოს ერთიანი ბიუჯეტის დეფიციტი გაზრდილია მშპ-ის 8.3%-მდე და 2023 წლისათვის ჩამოდის „ეკონომიკური თავისფულების შესახებ“ საქართველოს ორგანული კანონით გათვალისწინებულ 3%-იან ნიშნულზე.

გასათვალისწინებელია, რომ 2020 წლის ბიუჯეტის დეფიციტის მშპ-ის 2.5%-დან 8.3%-მდე ზრდას (5.8 პროცენტული პუნქტით) რამდენიმე მიზეზი აქვს:

ა) მშპ-ის შემცირება - 0.1 პროცენტული პუნქტი;

ბ) არადეფიციტური შემოსავლების დანაკლისი - 3.2 პროცენტული პუნქტი, მ.შ. 0.6 პროცენტული პუნქტი გამოწვეულია გადასახდების ერთჯერადი შეღავათებით, რომელიც ანკრიზისული გეგმით განისაზღვრა, ხოლო 2.6 პროცენტული პუნქტი გამოწვეულია ეკონომიკური ზრდის შენელების ეფექტით;

გ) დამატებითი ხარჯების საჭიროება ახალ კორონავირუსზე რეაგირებისა და მისი შედეგების შემსუბუქების მიზნით - 2.4 პროცენტული პუნქტი

აღნიშნული ფაქტორებიდან მშპ-ის ბაზის შემცირებას და შემოსავლების დანაკლისს (ჯამში 2.8 პროცენტული პუნქტი) გავლენა საშუალოვადიან პროგნოზებზეც ექნება. დამატებითი ხარჯვის საჭიროების დიდი ნაწილს (მკურნალობა, კარანტინი, სოციალური დახმარებები 3-6 თვიანი და ერთჯერადი პაკეტები) და საგადასახადო შეღავათებს (ჯამურად 3 პროცენტული პუნქტი) კი ერთჯერადი ეფექტი ექნება და საშუალოვადიან პერიოდზე გავლენას არ მოახდენს.

|  | **2020 წელი** | **2021 წელი** | **2022 წელი** | **2023 წელი** |
| --- | --- | --- | --- | --- |
| არადეფიციტური შემოსულობები (შემოსავლები + არაფინანსური აქტივბის კლება) | 24,5% | 25,2% | 25,5% | 25,8% |
| *+/- სხვაობა წინა წელთან* |  | 0,7% | 0,3% | 0,3% |
|  |  |  |  |  |
| ხარჯები | 25,8% | 23,1% | 23,2% | 23,0% |
| *+/- სხვაობა წინა წელთან* |  | -2,6% | 0,1% | -0,2% |
|  |  |  |  |  |
| არაფინანსური აქტივების ზრდა | 7,0% | 6,8% | 6,3% | 5,8% |
| *+/- სხვაობა წინა წელთან* |  | -0,2% | -0,5% | -0,5% |
|  |  |  |  |  |
| მთლიანი სალდო | 8,3% | 4,8% | 4,0% | 3,0% |
| *+/- სხვაობა წინა წელთან* |  | -3,5% | -0,73% | -1,0% |
|  |  | 0% | 0% | 0% |

ეკონომიკური ზრდის აღდგენა 2021 წლიდან დაიწყება და მშპ-ს რეალური ზრდა 4%-ს, ხოლო 2022 წლისთვის 6,0%-ს მიაღწევს, 2021-2024 წლებში ეკონომიკური ზრდის პროგნოზი წლიურად საშუალოდ 5.3% იქნება. ეკონომიკური ზრდის აღდგენა გამოიწვევს არადეფიციტური შემოსავლების ზრდას მშპ-თან მიმართებაში წლიურად 0.4 პროცენტული პუნქტით. სახელმწიფო პენსიის ინდექსაციის მიუხედავად, 2021 წლიდან მიმდინარე ხარჯების მშპ-ის 23%-ის ფარგლებში შენარჩუნება, ხოლო საშუალოვადიან პერიოდში არაფინანსური აქტივების ზრდის ნომინალურ გამოხატულებაში შენარჩუნება საშუალებას იძლევა 2023 წლისთვის დეფიციტი 2020 წელს 8.3%-დან შემცრიდეს 3%-მდე და დაუბრუნდეს „ეკონომიკური თავისუფლების შესახებ“ ორგანული კანონით გათვალისწინებულ დეფიციტის ზღვრულ ნიშნულს.

|  | **ნაერთი ბიუჯეტი** | | | | | **სახელმწიფო ერთიანი ბიუჯეტი** | | | | |
| --- | --- | --- | --- | --- | --- | --- | --- | --- | --- | --- |
|  | **2020** | **2021** | **2022** | **2023** | **2024** | **2020** | **2021** | **2022** | **2023** | **2024** |
|  | | | | | | | | | | |
| **მთლიანი სალდო** |  | | | | | | | | | |
| 2020-2023 პროგნოზი | -1 257 | -1 243 | -1 398 | -1 491 |  | -1 333 | -1 324 | -1 481 | -1 577 |  |
| 2021-2024 პროგნოზი | -4 164 | -2 593 | -2 397 | -1 947 | -1 687 | -4 153 | -2 602 | -2 388 | -1 919 | -1 657 |
|  | | | | | | | | | | |
| **მოდიფიცირებული დეფიციტი (IMF პროგრამა** |  | | | | | | | | | |
| 2020-2023 პროგნოზი | -1 319 | -1 498 | -1 668 | -1 741 |  | -1 396 | -1 579 | -1 751 | -1 827 |  |
| 2021-2024 პროგნოზი | -4 254 | -2 778 | -2 532 | -2 082 | -1 822 | -4 253 | -2 797 | -2 533 | -2 064 | -1 802 |
|  | | | | | | | | | | |
| **% მშპ-თან** | | | | | | | | | | |
| **მთლიანი სალდო** |  | | | | | | | | | |
| 2020-2023 პროგნოზი | -2,4% | -2,2% | -2,3% | -2,2% |  | -2,5% | -2,3% | -2,4% | -2,3% |  |
| 2021-2024 პროგნოზი | -8,3% | -4,8% | -4,0% | -3,0% | -2,4% | -8,3% | -4,8% | -4,0% | -3,0% | -2,4% |
|  | | | | | | | | | | |
| **მოდიფიცირებული დეფიციტი (IMF პროგრამა** |  | | | | | | | | | |
| 2020-2023 პროგნოზი | -2,5% | -2,6% | -2,7% | -2,6% |  | -2,6% | -2,8% | -2,8% | -2,7% |  |
| 2021-2024 პროგნოზი | -8,5% | -5,1% | -4,3% | -3,2% | -2,6% | -8,5% | -5,1% | -4,3% | -3,2% | -2,6% |

# **მთავრობის ვალი**

|  |  |  |  |  |  |
| --- | --- | --- | --- | --- | --- |
| **მთავრობის ვალი (მლნ ლარი)** | **2020 წელი** | **2021 წელი** | **2022 წელი** | **2023 წელი** | **2024 წელი** |
| 2020-2023 წლები | 22,579.0 | 24,274.0 | 26,225.0 | 28,315.0 |  |
| %-ად მშპ-თან | 42.5% | 42.3% | 42.2% | 42% |  |
| 2020-2024 წლები | 27,340.0 | 29,552.0 | 32,015.0 | 34,329.0 | 36,585.0 |
| %-ად მშპ-თან | 54.4% | 54.2% | 53.8% | 53% | 51.9% |

„ეკონომიკური თავისუფლების შესახებ“ საქართველოს ორგანული კანონით განსაზღვრული მთავრობის ვალის საპროგნოზო მაჩვენებლებში ცვლილება, გასულ წელს მომზადებულ პროგნოზებთან შედარებით ძირითადად გამოწვეულია 2019 წლის ბოლოს მსოფლიოში ახალი კორონავირუსის (COVID-19) გავრცელების გამო, რომელმაც მნიშვნელოვანად უარყოფითი გავლენა მოახდინა მსოფლიო ეკონომიკურ ტენდენციებზე და მათ შორის საქართველოზეც. ზემოხსენებული ეკონომიკური შოკის შედეგად, გაიზარდა ბიუჯეტის დეფიციტი დაგეგმილი საბიუჯეტო შემოსავლების შემცირების და საბიუჯეტო ხარჯების გაზრდის გამო. ასევე, მთავრობის ვალის პორტფელში შემავალი უცხოური ვალუტების მიმართ ლარის გაცვლითი კურსის და საინვესტიციო პროექტების ნაწილში კრედიტების ათვისების ცვლილებიდან გამომდინარე, შეიცვალა მთავრობის ვალის საპროგნოზო მაჩვენებელი.

მიუხედავად მთავრობის ვალის მშპ-თან ფარდობის მნიშვნელოვანი ზრდისა, პროგნოზებიდან ნათლად ჩანს, რომ 2024 წლისათვის იგი ჩამოვა 51.9%-მდე. აღსანიშნავია რომ ვალის აღნიშნული მაჩვენებელი ნაკლებია ორგანული კანონით განსაზრვრულ ლიმიტზე (60%).

მთავრობის ვალის მდგრადობის ანალიზის შეფასებისას (<https://mof.ge/images/File/2020%E2%80%93biujeti/01-07-2020/danartebi/DSA-FInal.pdf>) განხილული ყველა სცენარის მიხედვით მთავრობის ვალი მშპ-თან მიმართებაში იზრდება, მაგრამ სტაბილურად ინარჩუნებს კლებად ტენდენციას. აღსანიშნავია, რომ ლარის აშშ დოლართან მიმართებით 30%-იანი გაუფასურების შემთხვევაში მთავრობის ვალი, მშპ-თან მიმართებაში, აჭარბებს კრიტიკულ ზღვარს.

ზემოხსენებული ეკონომიკური შოკის საპასუხოდ, გაზრდილი სავალო ვალდებულებების შედეგად, 2020 წლის ბოლოსთვის მთავრობის ვალის მშპ-თან ფარდობის საპროგნოზო მაჩვენებელი შეადგენს 54.4%-ს.

სახელმწიფო ბიუჯეტის დეფიციტი 2020 წლისთვის დაგეგმილია 4,254.0 მლნ ლარის ნიშნულზე, სავალო ვალდებულებების წმინდა ზრდა ამავე პერიოდზე შეადგენს 6,983.0 მლნ ლარს. რაც იმას ნიშნავს რომ 2020 წლის ბოლოსთვის მთავრობის სადეპოზიტო ანგარიშზე მოსალოდნელია 2,729.0 მლნ ლარის (6,983.0 - 4,254.0) დაგროვება. 2019 წლის ბოლოს მთავრობის სადეპოზიტო ნაშთის გათვალისწინებით 2020 წლის ბოლოსთვის სადეპოზიტო ანგარიშზე მოსალოდნელია ჯამურად 4,183.0 მლნ ლარის დაგროვება. აღნიშნულის გათვალისწინებით, მთავრობის ვალის საპროგნოზო წმინდა მაჩვენებელი 2020 წლის ბოლოსთვის შეადგენს მშპ-ს 46,0%-ს.

სადეპოზიტო ანგარიშზე დაგროვილი თანხა (ფისკალური ბუფერი) საშუალებას იძლევა ნეგატიური სცენარის განვითარების შემთხვევაში მთავრობამ ეფექტურად გაართვას თავი მოსალოდნელ გამოწვევებს სადეპოზიტო ანგარიშზე დაგროვილი თანხის გამოყენებით. საბაზისო სცენარის განვითარებაში, დეპოზიტზე დაგროვილი თანხა გამოყენებული იქნება შემდეგი წლების ფისკალური საჭიროებებისთვის, მათ შორის, შესაძლოა დაგროვილი თანხით მოხდეს მომავალი წლების სავალო ვალდებულებების წინსწრებით დაფარვა. აღსანიშნავია, რომ დამატებითი საგარეო დაფინანსების საშუალო საპროცენტო განაკვეთი შეადგენს 0,8%-ს.

2020 წლის პირველი 6 თვის ეკონომიკური მონაცემების შეფასების შემდეგ დამატებით მოხდება ვალის მდგრადობის ანალიზის ჩატარება და განახლებული დოკუმენტი გამოქვეყნდება საქართველოს ფინანსთა სამინისტროს ვებგვერდზე.